RELACION

PËR
PROJEKTLIGJIN

“PËR DISA SHTESA DHE NDRYSHIME NË LIGJIN NR. 87/2024, “PËR RREGULLIMIN E PRODHIMIT, TREGTIMIT, KËRKIMIT DHE ZHVILLIMIT TË ARMËVE, MUNICIONEVE, PAJISJEVE DHE TEKNOLOGJIVE USHTARAKE”

1. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN 
Ky projektligj ka për qëllim përmirësimin dhe plotësimin e kuadrit ligjor të krijuar me ligjin nr. 87/2024, “Për rregullimin e prodhimit, tregtimit, kërkimit dhe zhvillimit të armëve, municioneve, pajisjeve dhe teknologjive ushtarake”, me synim forcimin e kapaciteteve institucionale të Agjencisë së Industrisë së Mbrojtjes, rritjen e sigurisë juridike, si dhe garantimin e një sistemi më efektivë të kontrollit, monitorimit dhe administrimit të industrisë së mbrojtjes. 
Përvoja e krijuar gjatë zbatimit të ligjit nr. 87/2024, si dhe nevoja për të mbështetur zhvillimin e industrisë së mbrojtjes në përputhje me interesat strategjike të Republikës së Shqipërisë, kanë evidentuar nevojën për plotësimin e disa dispozitave që lidhen me procesin e gjurmueshmërisë së armatimit ushtarak, administrimin e lehtësive fiskale, forcimin e mekanizmave të kontrollit institucional, si dhe koordinimin ndërinstitucional në çështjet që lidhen me sigurinë kombëtare.
Nëpërmjet këtij projektligji synohet:
1. Përditësimi i terminologjisë së ligjit nëpërmjet shtimit të përkufizimeve të reja që lidhen me zinxhirin e furnizimit, skemën e certifikimit, regjistrin elektronik dhe subjektet që krijojnë shoqëri të përbashkëta me shoqërinë shtetërore të prodhimit të armatimit ushtarak. 
1. Forcimi i sigurisë dhe besueshmërisë së zinxhirit të furnizimit në industrinë e mbrojtjes, duke kërkuar dokumentimin dhe verifikimin e origjinës së lëndëve të para, komponentëve dhe teknologjive të përdorura në prodhim. 
1. Zgjerimi dhe saktësimi i skemës së lehtësive fiskale dhe doganore për subjektet që investojnë në industrinë e mbrojtjes, duke garantuar që këto lehtësi të përdoren vetëm për aktivitetet e miratuara. 
1. Krijimi i mekanizmave të rinj për monitorimin, verifikimin dhe administrimin e lehtësive, përfshirë regjistrin e përfituesve të lehtësive dhe shkëmbimin institucional të informacionit ndërmjet Agjencisë së Industrisë së Mbrojtjes, administratës tatimore, administratës doganore dhe institucioneve të tjera kompetente. 
1. Plotësimi i regjimit administrativ dhe sanksionues për rastet e përdorimit në kundërshtim me ligjin të lehtësive fiskale, mosraportimit të ndryshimeve të rëndësishme dhe paraqitjes së deklarimeve ose dokumentacionit të pasaktë.
1. Forcimi i rolit të Komitetit të Mbrojtjes dhe Sigurisë si organ koordinues ndërinstitucional dhe strategjik në fushën e mbrojtjes dhe sigurisë kombëtare, duke përcaktuar më qartë funksionet, mënyrën e drejtimit, sekretariatin teknik dhe karakterin detyrues të vendimeve të tij. 
Në tërësi, projektligji synon të krijojë një kuadër ligjor më të plotë, më funksional dhe më të harmonizuar me nevojat aktuale të zhvillimit të industrisë së mbrojtjes, duke garantuar njëkohësisht rritjen e transparencës, kontrollit institucional dhe sigurisë kombëtare.
1. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE 

Ky projektligj është parashikuar për shqyrtim në Këshillin e Ministrave gjatë katërmujorit të dytë të vitit 2026, referuar vendimit të Këshillit të Ministrave nr. 812, datë 30.12.2025, “Për miratimin e programit të përgjithshëm analitik të projektakteve që do të paraqiten për shqyrtim dhe miratim në Këshillin e Ministrave gjatë vitit 2026 për Ministrinë e Mbrojtjes”.

Projektligji është në përputhje me objektivat strategjikë të Programit Politik të Këshillit të Ministrave për forcimin e kapaciteteve kombëtare të mbrojtjes, zhvillimin e industrisë së mbrojtjes si sektor me rëndësi strategjike, rritjen e sigurisë kombëtare dhe përmirësimin e klimës për investimet në këtë sektor.

Ndryshimet e propozuara kontribuojnë në konsolidimin e kuadrit ligjor të krijuar me ligjin nr. 87/2024, duke përmirësuar mekanizmat e administrimit, monitorimit dhe kontrollit të veprimtarive që lidhen me prodhimin, tregtimin, kërkimin dhe zhvillimin e armëve, municioneve, pajisjeve si dhe teknologjive ushtarake. Në të njëjtën kohë, ato synojnë rritjen e efikasitetit të Agjencisë së Industrisë së Mbrojtjes në ushtrimin e kompetencave të saj ligjore, si autoriteti përgjegjës për licencimin, mbikëqyrjen dhe rregullimin e industrisë së mbrojtjes.

Projektligji mbështet gjithashtu objektivat e politikave shtetërore për zhvillimin e një industrie moderne të mbrojtjes, të aftë për të garantuar sigurinë e zinxhirit të furnizimit, rritjen e kapaciteteve prodhuese vendase, nxitjen e transferimit të teknologjisë dhe të investimeve strategjike, si dhe forcimin e partneriteteve ndërmjet sektorit publik dhe atij privat në fushën e industrisë së mbrojtjes. Në këtë kuadër, projektligji zgjeron skemën e lehtësive për subjektet që krijojnë shoqëri të përbashkëta me shoqërinë shtetërore të prodhimit të armatimit ushtarak dhe vendos mekanizma më efektivë për monitorimin e përdorimit të tyre.

Njëkohësisht, ndryshimet e propozuara forcojnë mekanizmat e gjurmueshmërisë së armatimit ushtarak, nëpërmjet krijimit të bazës ligjore për regjistrin elektronik të administruar nga Agjencia e Industrisë së Mbrojtjes dhe ndërlidhjes së sistemeve të gjurmimit të operatorëve ekonomikë me këtë regjistër. Këto masa rrisin transparencën, efektivitetin e kontrollit institucional dhe garantojnë një nivel më të lartë sigurie në administrimin e industrisë së mbrojtjes.

Projektligji është në përputhje edhe me objektivat e reformës për modernizimin e administratës publike dhe përmirësimin e koordinimit ndërinstitucional, duke forcuar funksionet e Komitetit të Mbrojtjes dhe Sigurisë si organ koordinues dhe vendimmarrës strategjik në fushën e mbrojtjes dhe sigurisë kombëtare, si dhe duke institucionalizuar rolin e Agjencisë së Industrisë së Mbrojtjes si sekretariat teknik i përhershëm të këtij komiteti.

Projektligji është parashikuar për shqyrtim në Këshillin e Ministrave në zbatim të Programit të Përgjithshëm Analitik të Projektakteve të Ministrisë së Mbrojtjes për vitin 2026 dhe është në përputhje me dokumentet strategjike që orientojnë zhvillimin e sektorit të mbrojtjes, rritjen e kapaciteteve industriale dhe përmbushjen e objektivave kombëtare në fushën e sigurisë dhe mbrojtjes.

1. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Hartimi i këtij projektligji vjen si rezultat i nevojës për përmirësimin e mëtejshëm të kuadrit ligjor që rregullon industrinë e mbrojtjes, në funksion të rritjes së sigurisë juridike, forcimit të mekanizmave të kontrollit dhe monitorimit, si dhe garantimit të një administrimi më efektiv të veprimtarive që lidhen me prodhimin, tregtimin, kërkimin dhe zhvillimin e armëve, municioneve, pajisjeve dhe teknologjive ushtarake.

Gjatë zbatimit të ligjit nr. 87/2024 janë evidentuar disa çështje që kërkojnë ndërhyrje ligjore, me qëllim plotësimin dhe saktësimin e dispozitave ekzistuese, pa ndryshuar parimet themelore mbi të cilat mbështetet ligji. Në veçanti, është konstatuar nevoja për të përmirësuar rregullimin e proceseve të gjurmimit të armatimit ushtarak, administrimin elektronik të të dhënave, kontrollin e zinxhirit të furnizimit, si dhe monitorimin e përdorimit të lehtësive fiskale dhe doganore të parashikuara për subjektet që investojnë në industrinë e mbrojtjes.

Një nga problematikat kryesore të evidentuara lidhet me mungesën e një baze të posaçme ligjore për administrimin e regjistrit elektronik të Agjencisë së Industrisë së Mbrojtjes. Megjithëse ligji nr. 87/2024 parashikon detyrimin për markimin dhe gjurmimin e armatimit ushtarak, ishte e nevojshme të përcaktohej në mënyrë të qartë autoriteti përgjegjës për krijimin, administrimin dhe mirëmbajtjen e regjistrit elektronik, si dhe detyrimi i subjekteve të licencuara për të ndërlidhur sistemet e tyre të gjurmimit me këtë regjistër. Këto ndryshime krijojnë bazën ligjore për një sistem të integruar të gjurmueshmërisë së armatimit ushtarak dhe përmirësojnë ndjeshëm kapacitetet mbikëqyrëse të Agjencisë së Industrisë së Mbrojtjes.

Një aspekt tjetër që ka diktuar nevojën për ndërhyrje ligjore lidhet me sigurinë dhe qëndrueshmërinë e zinxhirit të furnizimit në industrinë e mbrojtjes. Zhvillimet e fundit në fushën e sigurisë ndërkombëtare dhe nevoja për të reduktuar varësitë strategjike kanë bërë të domosdoshëm vendosjen e detyrimit që operatorët ekonomikë të dokumentojnë origjinën e lëndëve të para, komponentëve, pajisjeve dhe teknologjive të përdorura në prodhimin e mallrave ushtarake. Në këtë mënyrë krijohen garanci më të mëdha për sigurinë e furnizimit, besueshmërinë e operatorëve ekonomikë dhe mbrojtjen e interesave të sigurisë kombëtare.

Gjithashtu, zbatimi i dispozitave që lidhen me lehtësitë fiskale dhe doganore ka evidentuar nevojën për rregulla më të qarta mbi subjektet përfituese, objektin e përfitimit dhe mënyrën e monitorimit të përdorimit të këtyre lehtësive. Për këtë arsye, projektligji zgjeron kategorinë e subjekteve përfituese duke përfshirë edhe subjektet që krijojnë shoqëri të përbashkëta në partneritet me shoqërinë shtetërore të prodhimit të armatimit ushtarak, përcakton se lehtësitë zbatohen vetëm për aktivitetet dhe investimet që lidhen drejtpërdrejt me veprimtarinë e miratuar dhe krijon mekanizma të rinj monitorimi nëpërmjet regjistrit të përfituesve të lehtësive dhe bashkëpunimit institucional ndërmjet Agjencisë së Industrisë së Mbrojtjes, administratës tatimore dhe administratës doganore.

Në funksion të garantimit të përdorimit të ligjshëm të lehtësive, projektligji plotëson gjithashtu regjimin administrativ dhe sanksionues, duke parashikuar kundërvajtje të reja për përdorimin e lehtësive në kundërshtim me qëllimin për të cilin janë miratuar, mosnjoftimin e ndryshimeve të rëndësishme në strukturën dhe veprimtarinë e subjektit, si dhe paraqitjen e të dhënave ose dokumentacionit të pasaktë apo të rremë. Këto masa synojnë të rrisin përgjegjshmërinë e operatorëve ekonomikë dhe të garantojnë integritetin e skemës së lehtësive të parashikuara nga ligji.

Një tjetër element i rëndësishëm i projektligjit është forcimi i rolit të Komitetit të Mbrojtjes dhe Sigurisë. Ndryshimet e propozuara saktësojnë natyrën e tij si organ administrativ kolegjial me funksione koordinuese dhe vendimmarrëse strategjike, përcaktojnë mënyrën e drejtimit të mbledhjeve në mungesë të Kryeministrit, zgjerojnë kompetencat e Komitetit në drejtim të koordinimit ndërinstitucional dhe monitorimit të zbatimit të vendimeve strategjike, si dhe institucionalizojnë funksionimin e Agjencisë së Industrisë së Mbrojtjes si Sekretariat Teknik i përhershëm. Këto ndryshime synojnë të rrisin efektivitetin e koordinimit ndërinstitucional në fushën e mbrojtjes dhe sigurisë kombëtare.

Projektligji paraqet një sërë përparësish, ndër të cilat veçohen përmirësimi i kuadrit rregullator të industrisë së mbrojtjes, forcimi i kontrollit institucional mbi veprimtaritë e licencuara, rritja e transparencës dhe gjurmueshmërisë së armatimit ushtarak, garantimi i një administrimi më efikas të lehtësive fiskale dhe doganore, si dhe përmirësimi i koordinimit ndërinstitucional në çështjet që lidhen me sigurinë kombëtare.

Efektet e pritshme të projektligjit konsistojnë në rritjen e sigurisë dhe besueshmërisë së industrisë së mbrojtjes, forcimin e kapaciteteve mbikëqyrëse të Agjencisë së Industrisë së Mbrojtjes, rritjen e transparencës në administrimin e skemës së lehtësive, përmirësimin e klimës për investimet strategjike në këtë sektor dhe rritjen e përputhshmërisë së kuadrit ligjor shqiptar me praktikat më të mira të vendeve anëtare të NATO-s dhe Bashkimit Evropian në administrimin dhe kontrollin e industrisë së mbrojtjes.

1. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektligji është hartuar në mbështetje të neneve 78 dhe 83, pika 1, të Kushtetutës së Republikës së Shqipërisë dhe propozon disa shtesa dhe ndryshime në ligjin nr. 87/2024, “Për rregullimin e prodhimit, tregtimit, kërkimit dhe zhvillimit të armëve, municioneve, pajisjeve dhe teknologjive ushtarake”.

Dispozitat e projektligjit janë hartuar në përputhje me parimet kushtetuese të shtetit të së drejtës, ligjshmërisë, sigurisë juridike dhe mbrojtjes së interesit publik. Ndryshimet e propozuara nuk cenojnë të drejtat dhe liritë themelore të garantuara nga Kushtetuta, por synojnë përmirësimin e mekanizmave administrativë dhe institucionalë për zbatimin e ligjit nr. 87/2024, duke forcuar kontrollin shtetëror mbi veprimtaritë në industrinë e mbrojtjes dhe duke rritur transparencën, përgjegjshmërinë dhe efektivitetin e administrimit të këtij sektori.

Projektligji është në përputhje me legjislacionin vendas në fuqi që rregullon fushën e mbrojtjes, sigurisë kombëtare, administrimit publik, procedurave administrative, sistemit tatimor dhe doganor, si dhe me legjislacionin që rregullon organizimin dhe funksionimin e organeve të administratës shtetërore. Ndryshimet e propozuara plotësojnë kuadrin ekzistues ligjor pa krijuar mbivendosje apo kundërshtime me aktet e tjera normative në fuqi.

Projektligji respekton detyrimet ndërkombëtare të Republikës së Shqipërisë në fushën e sigurisë dhe mbrojtjes, përfshirë angazhimet që rrjedhin nga anëtarësimi në NATO, si dhe detyrimet që burojnë nga marrëveshjet ndërkombëtare në fushën e kontrollit të armëve, transferimit të mallrave ushtarake, mosshpërndarjes së armëve dhe garantimit të sigurisë së zinxhirit të furnizimit.

Dispozitat që lidhen me gjurmueshmërinë e armatimit ushtarak, administrimin e regjistrit elektronik, kontrollin e zinxhirit të furnizimit, monitorimin e lehtësive shtetërore dhe forcimin e koordinimit ndërinstitucional janë hartuar duke marrë në konsideratë standardet dhe praktikat më të mira të vendeve anëtare të NATO-s dhe të Bashkimit Evropian në administrimin e industrisë së mbrojtjes, pa krijuar detyrime të reja që bien në kundërshtim me legjislacionin ndërkombëtar të zbatueshëm.

Në përfundim, vlerësohet se projektligji është në përputhje me Kushtetutën e Republikës së Shqipërisë, me legjislacionin vendas në fuqi dhe me detyrimet ndërkombëtare të Republikës së Shqipërisë, duke garantuar një kuadër ligjor më të plotë dhe më funksional për zhvillimin, administrimin dhe mbikëqyrjen e industrisë së mbrojtjes.

1. VLERËSIMI I SHKALLËS SË PËRAFRIMIT ME ACQUIS COMMUNITAIRE E BE-së 

Projektvendimi nuk synon përafrimin me Acquis Communautaire.

1. PËRMBLEDHJE SHPJEGUESE E PËRMBAJTJES SË PROJEKTAKTIT 

Projektligji parashikon disa shtesa dhe ndryshime në ligjin nr. 87/2024, “Për rregullimin e prodhimit, tregtimit, kërkimit dhe zhvillimit të armëve, municioneve, pajisjeve dhe teknologjive ushtarake”, me synim përmirësimin e kuadrit ligjor që rregullon industrinë e mbrojtjes, forcimin e mekanizmave të kontrollit dhe monitorimit, si dhe rritjen e efikasitetit të administrimit të veprimtarive të licencuara.

Në nenin 1 përcaktohen shtesa dhe ndryshime në nenin 3, si vijojnë:

a) hiqet fjala “pullë” nga përkufizimi i markimit, me qëllim harmonizimin e terminologjisë së përdorur në ligj me format moderne të identifikimit dhe gjurmimit të armatimit ushtarak.

b)  shtohen përkufizimet “Zinxhiri i furnizimit”, “Skema e certifikimit” dhe “Regjistri elektronik”. Këto përkufizime plotësojnë kuadrin terminologjik të ligjit dhe krijojnë bazën ligjore për zbatimin e dispozitave të reja mbi sigurinë e furnizimit, certifikimin e produkteve dhe administrimin elektronik të sistemit të gjurmimit.

Në nenin 2 hiqet togfjalëshi “pullën unike” nga pika 3, e nenit 16, në funksion të unifikimit të terminologjisë që lidhet me markimin e armatimit ushtarak.

Në nenin 3 riformulohet neni 17 i ligjit, duke përcaktuar Agjencinë e Industrisë së Mbrojtjes si autoritetin përgjegjës për krijimin, administrimin dhe mirëmbajtjen e regjistrit elektronik, si dhe për përdorimin e tij për qëllime kontrolli dhe inspektimi.

Në nenin 4 shtohet neni 17/1, i cili rregullon mbikëqyrjen e procesit të gjurmimit të armatimit ushtarak dhe detyrimin e subjekteve të licencuara për të ndërlidhur sistemet e tyre të gjurmimit me regjistrin elektronik të administruar nga Agjencia e Industrisë së Mbrojtjes.

Në nenin 5 shtohet neni 18/1, i cili vendos detyrimin për operatorët ekonomikë të provojnë sigurinë dhe qëndrueshmërinë e zinxhirit të furnizimit, si dhe të paraqesin dokumentacion mbi origjinën e lëndëve të para dhe furnitorëve, me qëllim vlerësimin e varësive strategjike në industrinë e mbrojtjes.

Neni 6 i projektaktit ndryshon pikën 1, të nenit 26, të ligjit nr. 87/2024, si më poshtë:
Shkronja “a”
Pa ndryshim substancial krahasuar me formulimin aktual. Mbahet norma zero e tatimit mbi të ardhurat korporative për dhjetë vitet e para, pas fillimit të aktivitetit.
Shkronja “b” - ndryshim thelbësor
Aktualisht, kjo shkronjë parashikon shkallë të reduktuar të tatimit mbi vlerën e shtuar prej 10 për qind për furnizimin dhe shitjet e armatimit ushtarak. Në formulimin e ri, kjo shkronjë zëvendësohet me përjashtim nga tatimi mbi vlerën e shtuar për importimin e mallrave, makinerive dhe pajisjeve që shërbejnë për prodhimin e produkteve të prodhuara nga subjektet e licencuara, kur këto mallra vihen në dispozicion të subjektit të licencuar për përdorim të dedikuar në veprimtarinë e licencuar.
Logjika e ndryshimit qëndron në adresimin e mospërputhjes strukturore të tatimit mbi vlerën e shtuar: regjimi aktual i shkallës së reduktuar për furnizimet nuk e zgjidh problemin e likuiditetit të subjekteve të industrisë, sepse ato vazhdojnë të paguajnë normën e plotë në importimin e inputeve kapitale dhe të lëndëve të para. Përjashtimi në importim është zgjidhje strukturore që eliminon nevojën për rimbursime të mëvonshme dhe garanton qarkullim të rregullt të kapitalit.
Shkronja “c”.
Përjashtimi nga taksat doganore për mallrat që shërbejnë drejtpërdrejt për prodhimin e produkteve përfundimtare të prodhuara nga subjektet e licencuara, me listën e mallrave të përjashtuara të përcaktuar me vendim të Këshillit të Ministrave, përmban të njëjtën substancë me shkronjën “c”, të formulimit aktual të pikës 1, të nenit 26. Riformulimi i tij është teknik, për të reflektuar zgjerimin subjektor të përfituesve.
Shkronja “ç” - dispozitë e re.
Vendosja e normës zero të tatimit mbi vlerën e shtuar për shitjen e produkteve përfundimtare të prodhuara nga subjektet e licencuara është dispozitë e re që nuk ka korrespondim në tekstin aktual të nenit 26. Kjo normë siguron konsistencë me Direktivën 2006/112/KE dhe Direktivën (BE) 2019/2235, si dhe me regjimet e blerjeve publike të institucioneve të mbrojtjes në vendet anëtare të Aleancës së Atlantikut të Veriut dhe të Bashkimit Evropian.
Shkronja “d” - dispozitë e re.

Përjashtimi nga taksat vendore për veprimtaritë dhe pasuritë e paluajtshme që shërbejnë drejtpërdrejt për ushtrimin e veprimtarive të licencuara është dispozitë e re që nuk ka korrespondim në tekstin aktual të nenit 26. Kjo dispozitë garanton konsistencë në trajtimin fiskal të kësaj industrie në të gjitha nivelet e administratës publike dhe parandalon situatën ku lehtësirat e dhëna në nivel qendror neutralizohen nga ngarkesat fiskale të nivelit vendor.
Në nenin 7 plotësohet neni 27, duke parashikuar mundësinë e zgjatjes, në raste të veçanta, të afatit të shqyrtimit të aplikimeve deri në 30 ditë, me vendim të arsyetuar të Agjencisë së Industrisë së Mbrojtjes.

Në nenet 9 dhe 10 ndryshohen dhe plotësohen dispozitat e nenit 30 të ligjit, duke forcuar mekanizmat e raportimit, monitorimit dhe kontrollit të përdorimit të lehtësive, duke rregulluar procedurat për kthimin e përfitimeve të marra në kundërshtim me ligjin, duke institucionalizuar bashkëpunimin ndërmjet Agjencisë së Industrisë së Mbrojtjes, administratës tatimore dhe administratës doganore, si dhe duke krijuar regjistrin e përfituesve të lehtësive si instrument administrativ për administrimin dhe monitorimin e kësaj skeme.

Gjithashtu plotësohet regjimi administrativ dhe sanksionues i ligjit, duke shtuar kundërvajtje të reja administrative që lidhen me përdorimin e padrejtë të lehtësive, mosnjoftimin e ndryshimeve të rëndësishme dhe paraqitjen e deklarimeve ose dokumentacionit të pasaktë apo të rremë, si dhe duke parashikuar masat administrative përkatëse.

Në nenin 11 ndryshohen dhe plotësohen dispozitat e nenit 36 të ligjit, me qëllim forcimin e rolit të Komitetit të Mbrojtjes dhe Sigurisë si organ koordinues ndërinstitucional dhe vendimmarrës strategjik në fushën e mbrojtjes dhe sigurisë kombëtare. Ndryshimet saktësojnë statusin dhe funksionet e Komitetit, mënyrën e drejtimit të mbledhjeve, kompetencat për koordinimin ndërinstitucional, rolin e Agjencisë së Industrisë së Mbrojtjes si Sekretariat Teknik i përhershëm dhe karakterin detyrues të vendimeve të Komitetit për institucionet përgjegjëse.

Në nenin 12 përcaktohet se ligji hyn në fuqi 15 ditë pas botimit në Fletoren Zyrtare.
Në tërësi, projektligji konsolidon kuadrin ligjor të industrisë së mbrojtjes, përmirëson administrimin dhe monitorimin e veprimtarive të licencuara, forcon mekanizmat e kontrollit institucional dhe krijon kushte më të favorshme për zhvillimin e qëndrueshëm të industrisë së mbrojtjes, në përputhje me interesat e sigurisë kombëtare dhe angazhimet ndërkombëtare të Republikës së Shqipërisë.



1. INSTITUCIONET DHE ORGANET QË NGARKOHEN PËR ZBATIMIN E AKTIT
 
Për zbatimin e këtij ligji ngarkohen Ministria e Mbrojtjes, Agjencia e Industrisë së Mbrojtjes, Drejtoria e Përgjithshme e Tatimeve, Drejtoria e Përgjithshme e Doganave, si dhe institucionet e tjera shtetërore kompetente, sipas fushës së përgjegjësisë së tyre dhe në përputhje me dispozitat e këtij ligji.

1. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT 

Ky projektligj është hartuar nga Ministria e Mbrojtjes dhe Agjencia e Industrisë së Mbrojtjes.

Ky projektligj do të dërgohet për mendim Ministrisë së Drejtësisë, Ministrisë së Financave, Ministrisë së Ekonomisë dhe Inovacionit, Ministrisë së Punëve të Brendshme, Ministrisë së Infrastrukturës dhe Energjisë, Ministrisë për Evropën dhe Punët e Jashtme dhe Avokaturës së Shtetit. 

1. RAPORTI I VLERËSIMIT TË TË ARDHURAVE DHE SHPENZIMEVE BUXHETORE 

Miratimi i këtij projektligji nuk shoqërohet me efekte financiare shtesë për buxhetin e shtetit. 
                                                                         
                                                                                  
                                                                         	 		                                 MINISTRI
                                                                                                                        
                                                                                                                                            Ermal  Nufi

_______________________________________________________________________________________________________           Relacion shpjegues i projektligjit “Për disa shtesa dhe ndryshime në ligjin nr. 87/2024, “Për rregullimin e prodhimit, tregtimit, kërkimit dhe zhvillimit të armëve, municioneve, pajisjeve dhe teknologjive ushtarake”.
